HU Az Európai Unió Hivatalos Lapja C 212/17

A Törvényszék (második tanács) T-528/09. sz., Hubei Xinyegang Steel Co. Ltd kontra az Európai Unió Tanácsa ügyben 2014. január 29-én hozott ítélete ellen az Európai Unió Tanácsa által 2014. április 15-én benyújtott fellebbezés

(C-193/14 P. sz. ügy)

2014/C 212/19

Az eljárás nyelve: angol

Felek

Fellebbező: az Európai Unió Tanácsa (képviselők: J.-P. Hix meghatalmazott, B. O’Connor solicitor és S. Gubel ügyvéd)

A többi fél az eljárásban: Hubei Xinyegang Steel Co. Ltd, Európai Bizottság, ArcelorMittal Tubular Products Ostrava a.s., ArcelorMittal Tubular Products Roman SA, Benteler Deutschland GmbH, korábban Benteler Stahl//Rohr GmbH, Ovako Tube & Ring AB, Rohrwerk Maxhütte GmbH, Dalmine SpA, Silcotub SA, TMK-Artrom SA, Tubos Reunidos, SA, Vallourec Oil and Gas France, korábban Vallourec Mannesmann Oil & Gas France, Vallourec Tubes France, korábban V & M France, Vallourec Deutschland GmbH, korábban V & M Deutschland GmbH, voestalpine Tubulars GmbH, Železiarne Podbrezová a.s.

A fellebbező kérelmei

A fellebbező azt kéri, hogy a Bíróság:

— helyezze hatályon kívül az Európai Unió Törvényszéke (második tanács) T-528/09. sz., Hubei Xinyegang Steel Co. Ltd kontra az Európai Unió Tanácsa ügyben 2014. január 29-én hozott ítéletét;

— jogilag megalapozatlanként utasítsa el a felperesek által az első fokú eljárásban felhozott harmadik jogalap első részét;

— az első fokú eljárásban felhozott többi jogalap tekintetében az ügyet új eljárás lefolytatása érdekében utalja vissza a Törvényszékhez, amennyiben a Törvényszék nem tárta fel a tényállást;

— a Hubeit kötelezze a Tanács részéről az első- és másodfokú eljárásban felmerült költségek viselésére.

Jogalapok és fontosabb érvek

A Tanács azt állítja, hogy a megfellebbezett ítéletet az alábbi okokból kell hatályon kívül helyezni:

— először is, a Törvényszék megsértette a dömpingellenes alaprendelet (1) 3. cikkének (5) bekezdését, és elferdítette a hozzá benyújtott bizonyíték világos értelmét, amennyiben szelektíven és hiányosan folytatta le az annak eldöntése érdekében jogilag megkövetelt mérlegelést, hogy az uniós gazdasági ágazat a vizsgálati időszak végén sérülékeny helyzetben volt-e;

— másodszor, a Törvényszék a kereslet előrelátható csökkenésével összefüggésben tévesen értelmezte és tévesen alkalmazta a dömpingellenes alaprendelet 3. cikkének (7) bekezdését;

— harmadszor, a Törvényszék a jelentős kárral való fenyegetés elemzését illetően tévesen értelmezte a dömpingellenes alaprendelet 3. cikkének (9) bekezdését;

— negyedszer, a Törvényszék túllépte a hatáskörét, amennyiben az uniós intézmények által a vizsgált gazdasági tényezőkre vonatkozóan lefolytatott értékelést a saját értékelésével helyettesítette.

(1) Az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendelet (HL L 56., 1. o.; magyar nyelvű különkiadás 11. fejezet, 10. kötet, 45. o.), amelynek helyébe az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendelet (HL L 343., 51. o.) lépett.